Maa-amet

maaamet@maaamet.ee

Keskkonnaamet

info@keskkonnaamet.ee

Kaitseministeerium

info@kaitseministeerium.ee

Meie: 04.11.2024 kiri nr T800-1/497

**Palve Tallinna-Saku liivamaardla passiivse tarbevaru plokkide 147 ja 148 ümber kvalifitseerimine aktiivseks tarbevaruks ning plokk 72 tunnistada riigihuvi osas kaevandamisväärseks**

AS TREV-2 Grupp viis läbi geoloogilised uuringud (geoloogilise uuringu luba HARMG-139) Harju maakonnas Saku vallas Männiku külas riigile kuuluval Kaitseministeeriumi valitsemisel oleval katastriüksusel Männiku polügoon (tunnus 71801:001:0983), mille volitatud asutus on Riigi Kaitseinvesteeringute Keskus. Varu kinnitati Maa-ameti 20 jaanuar 2020 korraldusega nr 1-17/20/131.

Vabariigi Valitsus algatas 23.12.2021 korraldusega nr 447 Harju maakonnaplaneeringu maavarade teemaplaneeringu ja keskkonnamõjude strateegilise hindamise. Teemaplaneeringu põhjal kuuluvad plokid 147 ja 148 ( vt. joonis 1 a) esialgsete potentsiaalselt kaevandamiseks sobilike riigi huviga alade hulka.

Seoses suure ehitusliiva nõudlusega on tekkinud äärmine vajadus kvaliteetse ehitusliiva kaevandamiseks. Seetõttu palume passiivse tarbevaru plokid 147 ja 148 (joonis 1 b) ümber kvalifitseerida aktiivseks tarbevaruks ja plokk 72 tunnistada riigihuvi osas kaevandamisväärseks, et saaksime alustada maavara kaevandamise loa taotlemist.

Tänaseks on selgunud, et plokkides 147 ja 148 asuva varu kaevandamine ei ole õigusaktide kohaselt keelatud ja on ka keskkonnakaitse vajadusi arvesse võttes võimalik *(Maapõeseaduse § 23. Maavaravaru kategooriad. (6) Maavaravaru on passiivne juhul, kui selle kaevandamine ja kasutamine on õigusaktide kohaselt keelatud või ei ole selle kaevandamine ja kasutamine keskkonnakaitse vajadust arvestades võimalik. Muul juhul on maavaravaru aktiivne).*

Lugupidamisega

/*allkirjastatud digitaalselt*/

Eike Simmer

Maavarade kaevandamise valdkonna keskkonnaspetsialist

